钦定古今图书集成/明伦汇编/氏族典/第389卷 > 李石
## 钦定古今图书集成/明伦汇编/氏族典/第389卷 > 李石

按《唐书李石传》：“石字仲玉，襄邑恭王神符五世孙。擢
进士第，辟李听幕府。太和中，为行军司马。入奏擢工
部郎中，迁给事，累进户部侍郎，判度支。帝恶李宗闵
等，以党相排，凡旧臣皆疑不用，取后出孤立者欲惩
刈之，故李训等至宰相。训诛死，乃擢石以本官同中
书门下平章事，仍领度支。石器雄远，当轴秉权，亡所”
挠。中人自边还，走马入金光门，道路妄言兵且至，京
师讙走尘起，百官或袜而骑，台省吏稍稍遁去。郑覃
将出，石曰：“宰相走则乱矣。”益治簿书，沛然如平时。俄
进中书侍郎。三年正月，将朝，骑至亲仁里，盗邀斫之
坊门，绝马尾，乃得脱。石因辞位，有诏以中书侍郎平
章事为荆南节度使。始，训、注乱，权归阉竖，天子畏偪，
几不立。石起为相，以身徇国，不恤近幸，张权纲，欲彊
王室，收威柄，而仇士良疾之，将加害。帝知其然而末
为之，遂罢去。会昌三年，徙节河东，诏以太子少傅分
司东都，俄检校吏部尚书，即拜留守，卒。